

**CRONFA MYNEDIAD I SWYDDI ETHOLEDIG CYMRU**

Sefydlwyd y Gronfa er mwyn ceisio dileu’r rhwystrau bydd pobl anabl yn wynebu wrth ymgeisio am swyddi etholedig, wrth ddarparu help ariannol gyda chostau addasiadau a chymorth rhesymol. Gweinyddir y Gronfa gan Anabledd Cymru gyda chyllid gan Lywodraeth Cymru.

Mae Llywodraeth Cymru wedi cyllido cynllun peilot er mwyn ariannu addasiadau a chymorth rhesymol ar gyfer ymgeiswyr anabl yn etholiad Senedd Cymru 2021 ac etholiadau Llywodraeth Leol 2022.

**Pwy sy’n gymwys?**

Pobl anabl sy’n sefyll mewn etholiad. Nod y Gronfa yw helpu ymgeiswyr anabl gyda’r costau ychwanegol yn gysylltiedig â chystadlu am swyddi etholedig.

Yn achos etholiad Senedd Cymru 2021 gallwch ymgeisio os ydych yn gymwys i sefyll ac wedi neu’n bwriadu datgan eich hun fel ymgeisydd. Gallwch wneud cais os byddwch yn sefyll ar ran plaid wleidyddol neu fel ymgeisydd annibynnol.

**Treuliau gallwch hawlio?**

Gallwch wneud cais am help gyda’r costau ychwanegol byddwch yn wynebu ar ffurf rhwystrau cysylltiedig â bod yn rhan o’r etholiad. Er enghraifft:

* Adnoddau, offer a meddalwedd cynorthwyol. Addasiadau i offer
* Hyfforddiant er defnyddio offer a meddalwedd arbenigol
* Teithio o amgylch yr etholaeth os na fyddwch yn gallu defnyddio trafnidiaeth gyhoeddus
* Gweithwyr cymorth cyfathrebu personol fel iaith arwyddion Prydain (BSL), cyfieithwyr, palanteipyddion a siaradwyr gwefusau.

**Sut i wneud cais**

Yn gyntaf, ewch ar wefan y Comisiwn Etholiadol i gadarnhau eich bod yn gymwys i sefyll yn yr etholiad. Ar ôl gwneud hynny ac os byddwch am sefyll, cysylltwch ag Anabledd Cymru.

Ar ôl cofnodi eich diddordeb, byddwn yn cysylltu â chi i drefnu amser i drafod eich cais yn fanwl. Bryd hynny byddwn hefyd yn trafod eich anghenion mynediad, ble’n gymwys, felly bydd yn werth crynhoi unrhyw fanylion perthnasol - fel derbynebau teithio neu dechnolegau cynorthwyol.

Yn unol ag amserlen etholiad Senedd Cymru 2021 i’w gynnal ar 6 Mai, bydd yn bwysig cofrestru eich diddordeb cyn gynted â phosibl, gan sicrhau bod eich cais yn cyrraedd cyn 5 Mawrth 2021. Ond, o dan amgylchiadau eithriadol fel enwebiad hwyr neu eilydd yn cymryd lle ymgeisydd wedi tynnu nôl, ystyrir ceisiadau ar ôl y dyddiad uchod. Bydd angen cael ceisiadau prydlon er sicrhau trefnu cymorth mewn da bryd.

**Sut mae penderfyniadau yn cael eu gwneud?**

Ar ôl derbyn eich cais bydd staff Anabledd Cymru yn asesu’r cymorth angenrheidiol. Nodir y manylion mewn dogfen byddwn yn gofyn i chi gymeradwyo. Cyflwynir fersiwn anhysbys i’r Panel Pennu, sy’n cynnwys aelodau gyda phrofiad o fyw gydag anabledd a gwneud addasiadau rhesymol. Bydd y Panel yn adolygu eich cais ar sail meini prawf y Gronfa.

Byddwn yn eich hysbysu o’r penderfyniad. Bydd yr ymgeiswyr llwyddiannus yn derbyn llythyr yn cadarnhau eu gwobr a chopi o’r telerau ac amodau i’w llofnodi a dychwelyd i ni. Bydd ymgeiswyr aflwyddiannus yn derbyn sylwadau ymarferol ar eu cais ac Anabledd Cymru yn trafod yr opsiynau gyda nhw.

**Cysylltu â ni**

Ffôn 029 2088 7325 Ebost info@disabilitywales.org